b'\n_START_ARTICLE_\nDen baltiske Udstilling\n_START_PARAGRAPH_\nDen baltiske Udstilling i Malm\xc3\xb8 blev afholdt i 1914 og var inspireret af tidens verdensudstillinger. Arrang\xc3\xb8rerne forestillede sig deltagelse fra Sverige, Danmark, Rusland og Tyskland, men udstillingen fik en svag start, da det var sv\xc3\xa6rt at tiltr\xc3\xa6kke Ruslands interesse. Udstillingen, der var opdelt i en kunstafdeling og en industriel afdeling, fik en brat ende, da 1. verdenskrig br\xc3\xb8d ud i august 1914, og b\xc3\xa5de Tyskland og Rusland fik andet at t\xc3\xa6nke p\xc3\xa5. Der blev ogs\xc3\xa5 afholdt sportsbegivenheder som en del af udstillingen._NEWLINE_Udstillingsarkitekten var den rutinerede Ferdinand Boberg, der havde erfaring fra Allm\xc3\xa4nna konst- och industriutst\xc3\xa4llningen i Stockholm 1897 og 1909 og Sveriges pavillon p\xc3\xa5 verdensudstillingen i Paris 1900. Alligevel var valget af Boberg kontroversielt, fordi lokale arkitekter ikke fik lejlighed til at konkurrere om opgaven._NEWLINE_Udstillingen var forlagt til Pildammarna og omfattede cirka 490.000 kvadratmeter. Mange af bygningerne havde trappegavle for at knytte an til lokal byggeskik, men de fleste huse var dog af midlertidig karakter. Danmarks pavillon var derimod af tegl og tegnet af Henning Hansen, som fik Eckersberg Medaljen for det beundrede v\xc3\xa6rk i engelskinspireret stil._NEWLINE_Af de oprindelige huse findes kun Margaretapaviljongen p\xc3\xa5 sin oprindelige plads. En bygning fra landbrugsafdelingen findes i dag p\xc3\xa5 Sveriges Lantbruksuniversitet i Alnarp.'